text: Дисплеят: някои биха сметнали за “старомодно” той да не е с тъч, но нека не се заблуждаваме – колко пъти на ден почиствате отпечатъците от пръсти върху екрана? Lexus естествено са се сетили, че клиентите им може би имат по-важни неща от кърпички за екран, които да държат в жабката си, и тяхното решение за това е дисплей без тъч, като достъпът до функциите му се контролира от тъчпад.
  Седалките… след часове прекарани зад волана на автомобила и няколко стотин километра, мога да заявя, че това са най-удобните седалки, в които някога съм седяла. Страничните възглавнички те обгръщат, всеки прешлен на гръбнака се намества, а тялото едновременно се отпуска и винаги запазва позиция, готова за реакция в непредвидени ситуации.
  Виждали сме двойни подлакътници в последните модели на BMW, Audi и Mercedes, и трябва да призная, че те са отличен вариант, за когато не искаш да ти навлизат в личното пространство, но при UX подлакътникът е един, само че всеки отпред си има достъп до него, защото се отваря и от двете страни. И тук отново Lexus залагат на индивидуализъм, който не е някакъв си опит за бунт срещу доказано удобство и комфорт от други марки, а е просто едно по-различно решение на проблема.
  Точно както гейшата използва движения, които не са типични в нито един по-популярен стил танци като салса, зумба, балет и т.н., Lexus излизат от стереотипа, и ти предоставят различни решения, за които в никакъв случай не можем да твърдим, че са по-малко рационални, по-неестествени или по-неудобни. Напротив. За лукса и комфорта няма универсална формула – просто е нужна смелост да го покажеш. А Lexus не само го показват, те го доказват.
  Как ви се струва автомобил, тежащ над тон и половина, да се придвижва напълно безшумно по градските улици? Lexus UX 250h го може – спазвайки ограниченията за скорост в града, неусетно ще отметнете срещите си за седмицата без да се е наложило да променяте графика си, защото е трябвало да се отбиете до бензиностанция, а най-хубавото от всичко е, че няма нужда да планирате следващото си зареждане на батерията, защото тя просто не се нуждае от външен източник на ток. Този модел е с така наречения самозареждащ се хибрид, който използва енергията от спирачката и я преобразува в ток. Разбира се, това не означава, че получавате вечно зареден автомобил, с който може да отпишете посещенията в бензиностанцията, но все пак е едно доста обещаващо начало, което цени вашето време и, разбира се, финанси.
  Батерията е четвърто поколение самозарядни батерии от Lexus, като тук имаме новоразработената никел метал-хибридна (NiMh) таква, която позволява мигновена, но плавна мощ. Тоест, при ускорение няма да ви залепи за седалката, но все пак ще имате достатъчно бърза реакция, само че без да разлеете кафето си или багажът ви да изпадне.
  Това също така е една от най-тихите коли, които съм шофирала. И не говоря за моментите, в които се придвижвате на ток. Дори и да настъпите 2-литровия двигател на UX, трудно бихте осъзнали, че четирите цилиндъра работят, като това далеч не е само високо ниво на шумоизолация в купето, защото тишината се запазва и отвън.